ভারতের যুদ্ধবিমান ধ্বংস করেছিল পাকিস্তান? মেনে নিলেন সেনাপ্রধান!

ওয়েব ডেস্ক: ‘অপারেশন সিঁদুর’ (Operation Sindoor) চলাকালীন পাকিস্তান (Pakistan) দাবি করেছিল, ৭ মে চালানো ভারতীয় আক্রমণের জবাবে তারা রাফাল-সহ ভারতের ৬টি যুদ্ধবিমান (Fighter Jet) ধ্বংস করেছে। পাক সেনার দাবিকে ঘিরে দেশজুড়ে শুরু হয় চরম বিতর্ক। সেই সময়ে ভারতের পক্ষ থেকে আনুষ্ঠানিকভাবে কোনও মন্তব্য না এলেও, সামরিক সূত্রে আগেই জানানো হয়েছিল যে যুদ্ধক্ষেত্রে ক্ষয়ক্ষতি একেবারে অস্বাভাবিক নয়।

তবে এই বিষয়টি নিয়ে অবশেষে মুখ খুললেন ভারতের চিফ অফ ডিফেন্স স্টাফ (CDS) জেনারেল অনিল চৌহান (General Anil Chauhan)। যদিও তিনি সরাসরি পাকিস্তানের দাবি নিয়ে মন্তব্য করতে চাননি, তবে ‘অপারেশন সিঁদুর’ চলাকালীন ভারতের ক্ষয়ক্ষতির বিষয়টি পরোক্ষে স্বীকার করে নেন। সিঙ্গাপুরে এক আন্তর্জাতিক সংবাদমাধ্যমকে দেওয়া সাক্ষাৎকারে সিডিএস চৌহানকে সরাসরি প্রশ্ন করা হয়, “ভারত কি পাক হামলায় যুদ্ধবিমান খুইয়েছিল?” প্রশ্নের উত্তরে তিনি প্রথমে বলেন, “বিমান ধ্বংসের চেয়ে গুরুত্বপূর্ণ বিষয় হল, কী কারণে তা ধ্বংস হল।”

আরও পড়ুন: বাজারে ৫০০ টাকার জাল নোটের রমরমা! ভয়ঙ্কর তথ্য প্রকাশ RBI-র

এরপর, প্রশ্নকর্তার পুনরায় চাপ দেওয়া প্রশ্নে তিনি সংক্ষেপে ‘হ্যাঁ’ বললেও, সঙ্গে যুক্ত করেন, “যেটা গুরুত্বপূর্ণ তা হল, আমরা আমাদের কৌশলগত ভুল তৎক্ষণাৎ বুঝে তা শুধরে নিই। এবং মাত্র দুদিনের ব্যবধানে আমরা ফের অভিযান চালিয়ে সাফল্য অর্জন করি।” জেনারেল চৌহান আরও জানান, “আমরা সমস্ত যুদ্ধবিমান ফের উড়িয়েছি এবং দূরের লক্ষ্যবস্তুকে সফলভাবে আঘাত করেছি। পাকিস্তানের দাবি করা ৬টি যুদ্ধবিমান ধ্বংসের বিষয়টি অতিরঞ্জিত। যুদ্ধক্ষেত্রে ঘটনার সংখ্যা নয়, তার প্রেক্ষাপট এবং কৌশলগত প্রতিক্রিয়াই বেশি গুরুত্বপূর্ণ।”

উল্লেখ্য, গত ২২ এপ্রিল পহেলগাম জঙ্গি হামলায় ২৬ জন ভারতীয়র মৃত্যুর জবাবে ৭ মে ভারতের তরফে চালানো হয় ‘অপারেশন সিঁদুর’। পাকিস্তান ও পাক অধিকৃত কাশ্মীরের একাধিক জঙ্গি ঘাঁটিতে চালানো হয় হামলা। পাল্টা প্রতিক্রিয়ায় পাকিস্তান ভারতের বিভিন্ন সীমান্তবর্তী এলাকায় ড্রোন ও ক্ষেপণাস্ত্র হামলা চালালেও, তা রুখে দেয় ভারতের ‘সুদর্শন চক্র’।